DA Den Europæiske Unions Tidende CE 84/557

(2004/C 84 E/0636)

SKRIFTLIG FORESPØRGSEL E-0255/04

af Joan Vallvé (ELDR) til Kommissionen

(3. februar 2004)

Om: Vejplanen for Mallorca

Mallorcas råd (Consell de Mallorca), som er den kompetente myndighed for øens vejsystem, har for nylig vedtaget en vejplan, som fastlægger retningslinjerne for anlæg af veje og motorveje i de kommende år. Denne plan åbner bl.a. mulighed for anlæg af op til syv nye motorveje og motortrafikveje, som til sammen vil medføre ødelæggelsen af mere end 2 000 ha. landskab, herunder 120 ha. vildtvoksende oliven- og mandellunde (Olea-Ceratonion-bevoksning), pinjeskov (Pinus halepensis) og stenegeblandingsskov (Quercion ilicis).

Som det er påpeget af flere socio-økonomiske parter på Mallorca, blev godkendelsen af vejplanen ikke underkastet en miljøeffektanalyse. De eventuelle indvirkninger på miljøet er ikke inddraget i overvejelserne, og der er ikke truffet foranstaltninger for at begrænse konsekvenserne for de berørte naturværdier. Vejplanen er godkendt, uden at der er forelagt den lovpligtige dokumentation og man har tilsidesat direktivet, der kræver, at medlemsstaterne foretager en vurdering af offentlige projekter, som kan forventes at få stor indvirkning på miljøet.

Mener Kommissionen på baggrund af ovenstående, at vedtagelsen af denne vejplan er en ny overtrædelse af VVM-direktivet i lighed med den, som Kommissionen for nylig har bragt for Domstolen? Under henvisning til artikel 174, stk. 2 (tidl. artikel 130 R) i EF-traktaten kan det dokumenteres, at denne vejplan ikke er baseret på forsigtighedsprincippet og princippet om forebyggende indsats og princippet om indgreb overfor miljøskader. Mener Kommissionen, at vejplanen er i overensstemmelse med Rådets direktiv om bevarelse af naturtyper samt vilde dyr og planter?

Svar afgivet på Kommissionens vegne af Margot Wallström

(17. marts 2004)

Det ærede medlem omtaler en dispositionsplan for anlæggelse af øens veje og motorveje i de kommende år, som er blevet vedtaget uden at have været underkastet en vurdering af virkningerne på miljøet. Denne plan giver mulighed for at bygge op til 7 nye motorveje og dobbeltsporede motortrafikveje.

Hvad det angår, at planen ikke har været underkastet en miljøvurdering, skal det bemærkes, at der ikke på nuværende tidspunkt er nogen bestemmelse i Fællesskabets lovgivning om vurdering af virkningerne på miljøet, som pålægger medlemsstaterne at foretage en strategisk miljøvurdering (SVVM) af deres foreslåede planer eller programmer eller af foreslåede ændringer. Denne situation vil ændre sig den 21. juli 2004, når medlemsstaterne skal være færdige med at omsætte direktiv 2001/42/EF (SVVM-direktivet) (1) til national lovgivning. Medlemsstaterne skal derefter foretage en miljøvurdering af planer og programmer, som svarer til direktivets definition. I nogle tilfælde kan planer og programmer som er blevet påbegyndt inden den 21. juli 2004, men ikke vedtaget før efter den 21. juli 2006, også kræve miljøvurdering. Miljøvurderings-direktivet vedtages på grundlag af EF-traktatens artikel 175, stk. 1, og der henvises i dens betragtninger direkte til forsigtighedsprincippet og til forebyggende indsats.

Når først der er indgivet ansøgning om iværksættelse af et bestemt projekt, finder Rådets direktiv 85/337/EØF af 27. juni 1985 (VVM-direktivet) (2), senest ændret ved Rådets direktiv 97/11/EF af 3. marts 1997 (3), om vurdering af visse offentlige og private projekters indvirkning på miljøet, anvendelse. Ifølge dette direktiv skal medlemsstaterne inden de giver tilladelse sikre sig, at projekter, der kan få betydelig indflydelse på miljøet i kraft af bl.a. deres art, størrelse eller beliggenhed underkastes en vurdering af virkningerne på miljøet. Sådanne projekter defineres i artikel 4, som henviser til direktivets bilag I og II. Anlæggelse af motorveje hører under bilag I, punkt 7 b) og kræver obligatorisk vurdering af virkningerne på miljøet. For andre projekter, f.eks. veje, der ikke omfattes af bilag I, gælder bilag II. I disse tilfælde skal de nationale myndigheder enten fra sag til sag eller efter tærskelkriterier afgøre, om projektet skal underkastes en miljøvurdering på grund af sine mulige virkninger på miljøet ud fra de relevante udvælgelseskriterier i direktivets bilag III.

Kommissionen kan oplyse det ærede medlem, at skriftlig forespørgsel E-3346/03 fra Mayol i Raynal (4), E-3822/03 fra Mayol i Raynal (5) og E-3865/03 fra Isler Béguin (6), der drejer sig om samme emne, er blevet forelagt for Kommissionen. Kommissionen har derfor indledt en procedure for at undersøge det problem, der rejses i disse forespørgsler, og bedt de spanske myndigheder om en redegørelse.

Med hensyn til naturbeskyttelse omfatter den europæiske naturbeskyttelseslovgivning både Rådets direktiv 92/43/EØF af 21. maj 1992 om bevaring af naturtyper samt vilde dyr og planter (7) og Rådets direktiv 79/409/EØF af 2. april 1979 om beskyttelse af vilde fugle (8). Formålet med at gennemføre disse direktiver er at få oprettet et sammenhængende europæisk økologisk net af særlige bevaringsområder og særligt beskyttede områder (SBO), som skal gå under betegnelsen Natura 2000. Hvis vejbygningsplanen, enten i sig selv eller sammen med andre planer eller projekter kan få afgørende indflydelse på Natura 2000-netværket på Balearerne er der imdilertid brug for en korrekt miljøvurdering efter bestemmelserne i habitatdirektivets artikel 6.

(1) EFT L 197 af 21.7.2001.

(2) EFT L 175 af 5.7.1985.

(3) EFT L 73 af 14.3.1997.

(4) EFT C 78 E af 27.3.2004.

(5) Se side 102.

(6) Se side 107.

(7) EFT L 206 af 22.7.1992.

(8) EFT L 103 af 25.4.1979.